SAMART บวกกว่า 3% ข่าวลบกดดัน จนหุ้นน่าสะสม โบรกฯ ให้เป้า 25 บ.
SAMART บวกกว่า 3% ข่าวลบกดดัน จนหุ้นน่าสะสม โดย ณ เวลา 10.36 น. ราคาอยู่ที่ 20.50 บ. บวก 0.60 บ. หรือ 3.02% สูงสุดที่ 20.70 บ. ต่ำสุดที่ 19.70 บ. มูลค่าซื้อขายที่ 506.47 ลบ. บล.ดีบีเอส วิคเคอร์ส (ประเทศไทย) แนะ ซื้อ เป้า 25 บ.
30 ต.ค. 2558

ผู้สื่อข่าวรายงานว่า ราคาหุ้นบริษัท สามารถคอร์ปอเรชั่น จำกัด (มหาชน) หรือ SAMART ณ เวลา 10.36 น. ราคาอยู่ที่ 20.50 บาท บวก 0.60 บาท หรือ 3.02% สูงสุดที่ 20.70 บาท ต่ำสุดที่ 19.70 บาท มูลค่าซื้อขายที่ 506.47 ล้านบาท ขณะที่ดัชนีตลาดหุ้นไทยโดยรวมบวก 0.28%

 
บล.ดีบีเอส วิคเคอร์ส (ประเทศไทย)  คำแนะนำ ซื้อ SAMART ราคาพื้นฐาน 25 บาท โดยราคาหุ้นปรับลงถึง 14% ภายในเวลาเพียง 2 วัน จากข่าวที่บริษัทย่อยคือ บริษัท สามารถเทลคอม จำกัด (มหาชน) หรือ SAMTEL เข้าไปเกี่ยวข้องกับมาตรา 112 ซึ่ง SAMTEL ก็ปรับลงถึง 13% ในช่วงเวลาเดียวกัน ราคาหุ้นปรับลงในลักษณะเป็นการตี่นตระหนก (panic sell)แต่ไม่มีเหตุการณ์ชี้ชัดว่าบริษัทได้ทำผิดตามมาตรา 112 แล้ว
ทั้งนี้ทาง SAMTEL ได้อธิบายผ่านตลาดว่า ได้ทำตามหนังสือขอความอนุเคราะห์จากกองตำรวจสื่อสารฯ ให้ดำเนินการย้ายอุปกรณ์ระบบวิทยุ DTRS จากสถานีตำรวจนครบาลบึงกุ่ม มาติดตั้งบนอาคารใบหยกทาวเวอร์ 2
โดยคาดว่าภาพที่ชัดเจนมากขึ้นจะเกิดขึ้นภายใน 2 เดือน นับจากนี้ หลังจากวานนี้ทางบริษัทได้เข้าไปให้ข้อมูลชี้แจงต่อสำนักงานตำรวจแห่งชาติ  และจะเข้าสู่กระบวนการทางศาลต่อไป เพื่อรอคำตัดสิน เรามีมุมมองว่าทางบริษัทไม่ได้มีความผิดถึงขนาดละเมิด มาตรา 112
อย่างไรก็ตามหากจะพิจารณาถึงผลกระทบในแง่มุมของการลงนามในสัญญาใหม่ของ SAMTEL ที่อาจจะล่าช้าจากไตรมาส 4 ปีนี้ออกไป จากเจ้าของงานที่ลังเลใจ ถือเป็นกรณีไม่ดี (worst case scenario) เราคาดว่าจะมีผลกระทบต่อรายได้ประมาณ 1.6 พันล้านบาท หรือทำให้คาดการณ์กำไรปีนี้ของ SAMART ลดลง 13% แต่กลับไปทำให้กำไรปี 59 เพิ่มขึ้น 10% และเมื่อเหตุการณ์คลี่คลายแล้ว SAMTEL จะกลับมาลงนามในสัญญาได้ประมาณไตรมาส 1/59